Rådets resolution

af 25. juni 2002

om en ny arbejdsplan for det europæiske samarbejde på kulturområdet

(2002/C 162/03)

RÅDET FOR DEN EUROPÆISKE UNION,

1. SOM HENVISER TIL, at Fællesskabet ifølge traktaten om oprettelse af Det Europæiske Fællesskab skal bidrage til, at medlemsstaternes kulturer kan udfolde sig, idet det respekterer den nationale og regionale mangfoldighed, fremme samarbejdet mellem medlemsstaterne og om nødvendigt støtte og udbygge medlemsstaternes indsats under fuld iagttagelse af nærhedsprincippet samt Kommissionens initiativret på områder, hvor Fællesskabet har kompetence,

2. SOM TAGER I BETRAGTNING, at datoen den 7. februar 2002 markerede tiåret for undertegnelsen af Maastricht-traktaten og for indsættelsen af en særlig artikel om kultur i traktaten om oprettelse af Det Europæiske Fællesskab,

3. SOM TAGER I BETRAGTNING, at Fællesskabet står over for nye udfordringer i en kontekst, der er meget forskellig fra den, der forelå, da Maastricht-traktaten blev undertegnet,

4. SOM TAGER I BETRAGTNING, at denne nye kontekst især er præget af den forestående udvidelse af Den Europæiske Union,

5. SOM ER OPMÆRKSOM PÅ den stigende betydning af interkulturel dialog, strømmen af teknologiske innovationer i viden- og informationssamfundet samt udfordringerne i forbindelse med globaliseringen,

6. SOM TAGER BEHØRIGT HENSYN TIL Europa-Parlamentets beslutning af 5. september 2001 om samarbejdet i Den Europæiske Union på kulturområdet,

7. SOM TAGER HENSYN TIL det mandat, der er indeholdt i Rådets resolution af 21. januar 2002 om kulturens plads i Den Europæiske Unions konstruktion(1), og

8. SOM NOTERER SIG debatten på de uformelle kulturministermøder i Falun (den 20. og 22. maj 2001), Brugge (den 4. og 5. december 2001) og Salamanca (den 18. marts 2002) om gennemførelsen af traktatens artikel 151 og de drøftelser, der har fundet sted på Kulturforum 2, der blev afholdt af Kommissionen den 21. og 22. november 2001 om Fællesskabets fremtidige kulturpolitik,

9. FREMHÆVER behovet for en mere sammenhængende kulturpolitik på fællesskabsplan, og mener, at samarbejdet på kulturområdet vil blive forbedret, hvis der etableres en struktureret ramme med en arbejdsplan for debatten om prioriterede emner af fælles interesse og, hvor det er hensigtsmæssigt, opstilles nye strategier,

10. UNDERSTREGER behovet for en effektiv synergi med alle andre relevante fællesskabsområder og -aktioner,

11. VEDTAGER en arbejdsplan med henblik på at placere kulturen i centrum for europæisk integration og tage højde for de kulturelle aspekter inden for andre af traktatens bestemmelser, så det sikres, at artikel 151, stk. 4, anvendes i praksis. Denne arbejdsplan samt en vejledende og ikke-udtømmende oversigt over prioriterede emner, der skal overvejes under de førstkommende formandskaber, medfølger som bilag. De skiftende formandskaber bør så hurtigt som muligt gennemføre denne arbejdsplan på koordineret måde i samarbejde med Kommissionen. De skiftende formandskaber skal derfor snarest muligt i en uformel ramme blive enige om det eller de områder, der er angivet i den vejledende oversigt, som hvert formandskab skal behandle i løbet af den periode, der er omfattet af arbejdsplanen. Hvert formandskab skal ved udgangen af formandskabsperioden forelægge resultaterne af sine bestræbelser i denne forbindelse, idet den vejledende dato for afslutningen af arbejdet ikke må være senere end 2004,

12. FREMHÆVER, at gennemførelsen af denne arbejdsplan ikke må forsinke beslutningsprocessen med hensyn til en fornyelse eller en forlængelse af Fællesskabets nuværende Kultur 2000-rammeprogram,

13. FREMHÆVER, at formandskabet i samarbejde med Kommissionen har den vigtige opgave at gennemføre arbejdsplanen, navnlig ved at sikre kontinuitet og fremdrift i processen,

14. UNDERSTREGER, at denne arbejdsplan skal udmøntes i praksis under fuld iagttagelse af Kommissionens prærogativer og nærhedsprincippet. Den skal desuden anvendes fleksibelt, under hensyn til udviklingen i den politiske kontekst, og

15. FREMHÆVER, at det er vigtigt, at Europa-Parlamentet regelmæssigt informeres om drøftelser og fremskridt inden for rammerne af arbejdsplanen.

(1) EFT C 32 af 5.2.2002, s. 2.

BILAG

VEJLEDENDE OVERSIGT OVER EMNER TIL ARBEJDSPLANEN

Den arbejdsplan, der er omhandlet i resolutionens punkt 11, skal uden at udelukke andre emner omfatte følgende områder:

i) merværdien af europæiske aktioner

- analyse og udvikling af metoder til identificering og evaluering af nytteværdien af europæiske aktioner på kulturområdet

ii) adgang til Fællesskabets kulturaktioner og disse aktioners synlighed

- forbedring af informationsformidlingen med henblik på at lette borgernes adgang til Fællesskabets kulturaktioner

- forbedring af synligheden af Fællesskabets kulturaktioner

iii) horisontale aspekter

- styrkelse af synergien med andre fællesskabsområder og -aktiviteter, herunder på områderne uddannelse, erhvervsuddannelse, ungdom, det indre marked, konkurrence, regionaludvikling, forskning og informations- og kommunikationsteknologi

- gensidig udveksling af god praksis med hensyn til kulturens økonomiske og sociale dimension, herunder kulturelle aktiviteters bidrag til social inddragelse

- tilvejebringelse og fremme af bevægelighed for personer og værker i den kulturelle sektor

- analyse af, hvordan der kan tilskyndes til udvikling af kulturindustrien og den kreative industri i Fællesskabet, herunder navnlig med henblik på at respektere og fremme den kulturelle mangfoldighed

iv) dialog mellem kulturer

- fremme og formidling af Europas kulturelle og sproglige mangfoldighed samt af de fælles aspekter ved dets kulturer

- fremme af dialog mellem kulturer

v) samarbejde mellem medlemsstaterne og de nye medlemsstaters deltagelse

- udvikling af strategier med henblik på at fremme inddragelsen og deltagelsen af nye medlemsstater i kulturområdet

- samarbejde mellem medlemsstaterne på kulturforvaltningens forskellige områder, som f.eks. kulturstatistikker og kulturgoder

vi) internationalt samarbejde på kulturområdet

- intensivering af det konkrete samarbejde med relevante internationale organisationer såsom Europarådet og Unesco med henblik på at udnytte synergien

- fremme af samarbejdet med tredjelande.

Man skal jævnlig være opmærksom på andre samarbejdsområder under hensyn til udviklingen i de nærmest kommende år.

Procedure samt aktører og tidsplan vil blive fastlagt i hvert enkelt tilfælde inden for rammerne af traktaten om oprettelse af Det Europæiske Fællesskab.